Tarybos reglamentas (EB) Nr. 797/2004
2004 m. balandžio 26 d.
dėl priemonių, gerinančių bendras bitininkystės produktų gamybos ir pardavimo sąlygas
europos sąjungos taryba,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1]
atsižvelgdama į Europos ekonominių ir socialinių reikalų komiteto nuomonę [2],
kadangi:
(1) Komisijai nusiuntus Tarybai ir Europos Parlamentui Komunikatą dėl Europos bitininkystės 1994 m., Taryba padarė išvadą, kad reikia pateikti pasiūlymų dėl bitininkystės pagrindų reglamento,
(2) Taigi, Reglamentu (EB) Nr. 1221/97 [3] Taryba nustatė bendrąsias medaus gamybos ir prekybos gerinimo priemonių taikymo taisykles.
(3) Nuo to laiko 2001 m. vasarį ir 2004 m. sausį Komisija nusiuntė Tarybai ir Europos Parlamentui Reglamento (EB) Nr. 1221/97 įgyvendinimo ataskaitas. Remiantis šių ataskaitų pagrindu padarytomis išvadomis, Reglamentu (EB) Nr. 1221/97 nustatytas priemones reikia pritaikyti, atsižvelgiant į esamą Bendrijos bitininkystės sektoriaus situaciją. Todėl tą reglamentą reikia panaikinti ir pakeisti nauju.
(4) Bitininkystė yra žemės ūkio sektorius, kurio pagrindinės funkcijos yra ekonominė veikla ir kaimo plėtra, medaus ir kitų bičių produktų gamyba bei ekologinės pusiausvyros išlaikymas.
(5) Šiam sektoriui būdingi gamybos sąlygų ir darbo našumo skirtumai bei ekonomikos operatorių išsisklaidymas, įvairovė gamybos bei pardavimo etapų metu.
(6) Dėl pastaraisiais metais keliose valstybėse narėse išplitusios varotozės ir šios bei kitų panašių ligų poveikio medaus gamybai Komisija turi imtis veiksmų, nes varotozės negalima visiškai išnaikinti ir ji turi būti gydoma patvirtintais produktais.
(7) Atsižvelgiant į šias aplinkybes, taip pat siekiant pagerinti bitininkystės produktų gamybos ir pardavimo sąlygas Bendrijoje, kas treji metai turėtų būti sudaromos nacionalinės programos, apimančios techninę pagalbą, varotozės kontrolę, sezoninio pervežimo į naujas vietas racioanalizavimą, Bendrijos bičių atsargų papildymo valdymą bei bendradarbiavimą, vykdant bitininkystei ir bitininkystės produktams skirtas mokslinių tyrimų programas.
(8) Siekiant papildyti statistinius duomenis apie medų, valstybės narės turėtų atlikti sektoriaus struktūros tyrimus, apimančius gamybą, prekybą ir kainų sudarymo tvarką.
(9) Su šiuo reglamentu nustatytų įsipareigojimų vykdymu susijusias Valstybių narių išlaidas turėtų padengti Bendrija pagal 1999 m. gegužės 17 d. Tarybos reglamento (EB) Nr. 1258/1999 dėl bendrosios žemės ūkio politikos finansavimo [4] 2 straipsnio 2 dalį.
(10) Turėtų būti taikomos valstybės paramą bitininkystės srityje reglamentuojančios konkurencijos taisyklės. Nežiūrint į tai, valstybės paramos taisyklių išimtys turėtų būti taikomos valstybių narių finansiniams įnašams, skirtiems įgyvendinti pagal šį reglamentą Bendrijos remiamas priemones, taip pat konkrečiai nacionalinei paramai, skirtai apsaugoti nepalankiomis struktūrinėmis ar gamtinėmis sąlygomis veikiančius bitynus, arba teikiamai pagal ekonominės plėtros programas, išskyrus skirtąją gamybai ar prekybai; reikia nustatyti atskiras šios valstybės paramos taisykles.
(11) Šiam reglamentui įgyvendinti būtinas priemones reikia priimti, remiantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką [5],
PRIĖMĖ ŠĮ REGLAMENTĄ:
1 straipsnis
1. Šis reglamentas nustato bitininkystės produktų bendrųjų gamybos ir prekybos sąlygų gerinimo priemones.
Šiuo tikslu valstybė narė gali sudaryti trejų metų nacionalinę programą, toliau - "bitininkystės programa".
2. Šiame reglamente:
a) "medus" - tai gruodžio 20 d. Tarybos direktyvos 2001/110/EB dėl medaus [6] I priedo nuostatas atitinkantis produktas;
b) "bitininkystės produktai" - tai 2002 m. spalio 3 d. Europos Parlamento ir Tarybos Reglamento (EB) Nr. 1774/2002, nustatančio sveikatos taisykles gyvūninės kilmės šalutiniams produktams, neskirtiems vartoti žmonėms [7], I priedo 1 punkte apibrėžti produktai.
3. Medaus ir medaus produktų sektoriui teikiamai paramai taikomi Sutarties 87, 88 ir 89 straipsniai. Nežiūrint į tai, Sutarties 87-89 straipsniai netaikomi:
a) valstybių narių finansiniam įnašui, skirtam pagal šį reglamentą Bendrijos remiamoms priemonėms;
b) konkrečiai nacionalinei paramai, skirtai apsaugoti nepalankiomis struktūrinėmis ar gamtinėmis sąlygomis veikiančius bitynus, arba teikiamai pagal ekonominės plėtros programas, išskyrus skirtąją gamybai ar prekybai.
Apie b punkte nurodytą paramą valstybės narės turi pranešti Komisijai tuo pat metu, kaip ir apie 5 straipsnyje apibrėžtą bitininkystės programą.
2 straipsnis
Bitininkystės programoje gali būti numatytos šios priemonės:
a) techninė pagalba bitininkams ir jų grupėms;
b) varotozės kontrolė;
c) sezoninio pervežimo į naujas vietas racionalizavimas;
d) medaus fizinių ir cheminių savybių tyrimus atliekančių laboratorijų rėmimo priemonės;
e) Bendrijos bičių atsargų papildymą remiančios priemonės;
f) bendradarbiavimas su specializuotomis įstaigomis, vykdant bitininkystei ir bitininkystės produktams skirtų taikomųjų tyrimų programas.
Į bitininkystės programą neįtraukiamos priemonės, finansuojamos pagal 1999 m. gegužės 17 d. Tarybos reglamentą (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai [8].
3 straipsnis
Kad atitiktų 4 straipsnio 2 dalyje nustatytos dalinės finansinės paramos skyrimo sąlygas, valstybės narės turi atlikti bitininkystės sektoriaus gamybos ir prekybos struktūros jų teritorijoje tyrimą. Šis tyrimas pateikiamas kartu su bitininkystės programa.
4 straipsnis
1. Tariama, kad išlaidos pagal šį reglamentą - tai Reglamento (EB) Nr. 1258/1999 2 straipsnio 2 ir 3 dalyse apibrėžta intervencija.
2. Bendrija teikia dalinį bitininkystės programų finansavimą, kuris sudaro 50 % Valstybių narių išlaidų.
3. Su bitininkystės programos priemonėmis susijusias išlaidas valstybės narės turi padaryti iki kiekvienų metų spalio 15 d.
5 straipsnis
Bitininkystės programa sudaroma artimai bendradarbiaujant su atstovaujančiomis organizacijomis ir bitininkystės kooperatyvais. Bitininkystės programa perduodama Komisijai, kuri ją patvirtina, laikydamasi 1975 m. spalio 29 d. Reglamento (EEB) Nr. 2771/75 dėl bendro kiaušinių rinkos organizavimo [9] 17 straipsnyje nustatytos tvarkos.
6 straipsnis
1. Komisijai padeda Reglamento (EEB) Nr. 2771/75 16 straipsniu įkurtas Paukštienos ir kiaušinių verslo vadybos komitetas (toliau - "Komitetas").
2. Darant nuorodą į šią dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas laikotarpis - vienas mėnuo.
3. Komitetas patvirtina savo darbo tvarkos taisykles.
7 straipsnis
Komisija kas treji metai teikia Europos Parlamentui ir Tarybai šio reglamento įgyvendinimo ataskaitą.
8 straipsnis
Šiuo dokumentu panaikinamas Reglamentas (EB) Nr. 1221/97.
9 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. balandžio 26 d.